《行路难》
宋代·滕岑

行路难，东南地倾水瀰漫。三江五湖沧海宽，鱼龙出没肆神奸。

万斛不劳一蹴翻，江水有潮溪有滩。钱塘潮头平越山，乘潮寄命呼吸间。

上滩篙挽寸步悭，下滩小跌沦奔湍。我行河道差若安，亡奈众堰为阻艰。

两牛力尽费跻攀，咫尺犹如限重关。行路难，西南之险更莫言。

一山至有百八盘，猿猱欲上愁复还。汝如惮行要登船，恐汝胆落濆淖旋。

此去投北经中原，昆崙万里倾浊澜。一吞数舟岁常然，舟楫么么吁难全。

陆行崤函车不前，况复羊肠万屈蟠。其馀禹历诸山川，深入无底高㨖天。

行路难，有如此，不如闭门且隐几。门前有地平如砥，无忧那忧勃堆起。

作者简介：滕岑（一一三七～一二二四），字元秀，严州建德（今浙江建德东北）人。高宗绍兴二十九年（一一五九）领乡荐，屡试进士不第。光宗绍熙元年（一一九○）特奏名，调徽州歙县尉。终母忧，再调温州平阳县丞，秩满监南岳庙。宁宗嘉定十七年卒，年八十八。有诗集，已佚。事见《桐江集》卷一《滕元秀诗集序》。　滕岑诗，据《瀛奎律髓》、《永乐大典》等书所录，编为一卷。